**Татарстан Республикасында муниципаль берәмлекнең вәкиллекле органы депутаты, җирле үзидарәнең сайланулы органы әгъзасы, җирле үзидарәнең сайланулы вазыйфаи заты вәкаләтләрен гамәлгә ашыру гарантияләре турында**

**ТАТАРСТАН РЕСПУБЛИКАСЫ ЗАКОНЫ**

|  |  |  |
| --- | --- | --- |
|  |  | Татарстан Республикасы Дәүләт Советы тарафыннан  2009 елның 15 гыйнварында  кабул ителде |

*(2010 елның 13 гыйнварындагы 5-ТРЗ номерлы, 2011 елның 19 маендагы 24-ТРЗ номерлы, 2012 елның 25 декабрендәге 93-ТРЗ номерлы, 2014 елның 30 июнендәге 55-ТРЗ номерлы, 2014 елның 18 декабрендәге 125-ТРЗ номерлы, 2017 елның 23 декабрендәге 98-ТРЗ номерлы, 2018 елның 22 декабрендәге 113-ТРЗ номерлы Татарстан Республикасы законнары редакциясендә)*

1 статья. **Әлеге Законның җайга салу предметы**

1. Әлеге Закон "Россия Федерациясендә җирле үзидарә оештыруның гомуми принциплары турында" 2003 елның 6 октябрендәге 131-ФЗ номерлы Федераль закон нигезендә Татарстан Республикасында муниципаль берәмлекнең вәкиллекле органы депутаты, җирле үзидарәнең сайланулы органы әгъзасы, җирле үзидарәнең сайланулы вазыйфаи заты вәкаләтләрен гамәлгә ашыру гарантияләрен күз алдында тота. *(1 өлеш* *2012 елның 25 декабрендәге 93-ТРЗ номерлы Татарстан Республикасы Законы редакциясендә)*

2. Әлеге Законның гамәлдә булуы муниципаль берәмлекләрнең тиешле сайлау комиссияләрендә даими штат нигезендә эшләүче сайлау комиссияләре әгъзаларына кагыла. Әлеге Законның муниципаль вазыйфаны даими нигездә биләгән затларны пенсия белән тәэмин итү өлешендә гамәли көче муниципаль берәмлекнең контроль-хисап органы рәисенә дә, шулай ук муниципаль берәмлекнең контроль-хисап органы рәисе урынбасарына һәм аудиторына, әгәр күрсәтелгән вазыйфалар билгеләнгән тәртиптә муниципаль вазыйфаларга кертелгән булса, кагыла. *(2 өлеш* *2012 елның 25 декабрендәге 93-ТРЗ номерлы Татарстан Республикасы Законы редакциясендә)*

3. Муниципаль вазыйфаларны биләүче затларга вәкаләтләрне гамәлгә ашыру гарантияләре федераль законнар һәм әлеге Закон нигезендә муниципаль берәмлек уставы белән билгеләнә.

4. Әлеге Законда кулланыла торган терминнар һәм төшенчәләр “Россия Федерациясендә җирле үзидарә оештыруның гомуми принциплары турында” 2003 елның 6 октябрендәге 131-ФЗ номерлы Федераль закондагы мәгънәләрендә кулланыла. *(4 өлеш* *2012 елның 25 декабрендәге 93-ТРЗ номерлы Татарстан Республикасы Законы белән кертелде)*

2 статья. **Муниципаль вазыйфа биләүче затка бирелә торган гарантияләр**

1. Муниципаль вазыйфаны даими нигездә биләүче затка түбәндәгеләр гарантияләнә:

1) муниципаль хокукый актлар нигезендә вазыйфаи вәкаләтләр башкаруны тәэмин итә торган эш шартлары;

2) зат муниципаль вазыйфа били торган муниципаль берәмлекнең җирле үзидарә органы вазыйфаи затлары тарафыннан беренче чиратта кабул ителү хокукы; *(2 пункт* *2018 елның 22 декабрендәге 113-ТРЗ номерлы Татарстан Республикасы Законы редакциясендә)*

3) тиешле муниципаль берәмлекнең җирле үзидарә органнары кабул иткән хокукый актлардан тоткарлыксыз файдалану хокукы;

4) муниципаль берәмлекнең тиешле территориясендә урнашкан җирле үзидарә органнарыннан, ә федераль законнарда каралган очракларда барлык милек рәвешләрендәге оешмалардан, иҗтимагый берләшмәләрдән һәм аларның вазыйфаи затларыннан җирле әһәмияттәге вәкаләтләрне башкару өчен муниципаль хокукый актларда билгеләнгән кирәкле мәгълүматны һәм материалларны алу хокукы;

5) акчалата түләүне үз вакытында һәм тулы күләмдә алу хокукы;

6) эш (хезмәт) вакытының нормаль дәвамлылыгын билгеләү, ял көннәре һәм эш көннәре булмаган бәйрәм көннәре, шулай ук еллык түләүле төп һәм өстәмә отпуск бирү белән тәэмин ителә торган ял;

7) муниципаль вазыйфа биләүче затка һәм аның гаилә әгъзаларына, шул исәптән муниципаль вазыйфа биләүче зат пенсиягә чыкканнан соң да, медицина хезмәте күрсәтү;

8) зат муниципаль вазыйфа биләү чорында яисә ул тукталганнан соң, ләкин вазыйфаи бурычларын үтәүгә бәйле рәвештә авырган яисә хезмәткә сәләтен югалткан очракка мәҗбүри дәүләт социаль иминияте;

9) әлеге Законда билгеләнгән тәртиптә һәм шартларда пенсия тәэминаты, шулай ук, муниципаль вазыйфа биләүче зат вазыйфаи бурычларын үтәүгә бәйле рәвештә вафат булган очракта, аның гаилә әгъзаларына федераль законнар нигезендә пенсия тәэминаты;

10) муниципаль вазыйфа биләүче затны һәм аның гаилә әгъзаларын вазыйфаи бурычларын үтәүгә бәйле рәвештә көч кулланудан, янаулардан һәм башка хокукый булмаган гамәлләрдән федераль законнарда һәм муниципаль хокукый актларда билгеләнгән очракларда, тәртиптә һәм шартларда яклау;

11) хезмәт командировкаларына бәйле чыгымнарны каплау;

12) үз вәкаләтләрен гамәлгә ашырганда транспорт хезмәте күрсәтелү, шулай ук, били торган вазыйфасыннан чыгып, хезмәт максатларында шәхси транспорттан файдаланган өчен муниципаль хокукый актларда билгеләнгән тәртиптә компенсация.

2. Муниципаль вазыйфаны даими булмаган нигездә биләүче затка әлеге статьяның 1 өлешендәге 1-4 һәм 10 пунктларында каралган гарантияләр бирелә, шулай ук аларга муниципаль вазыйфа биләүгә бәйле чыгымнарны, шул исәптән муниципаль вазыйфа биләүгә бәйле хезмәт командировкалары чыгымнарын, муниципаль хокукый актларда билгеләнгән тәртиптә компенсацияләү гарантияләнә.

3. Муниципаль вазыйфаларны биләүче затларга муниципаль берәмлек уставы белән шулай ук башка гарантияләр дә билгеләнергә мөмкин.

4. Муниципаль вазыйфаларны биләүче затларга вәкаләтләрне гамәлгә ашыру гарантияләре җирле бюджет акчалары исәбеннән финанслана.

3 статья. **Муниципаль вазыйфаны даими нигездә биләүче затка акчалата түләү**

1. Муниципаль вазыйфаны даими нигездә биләүче затның хезмәте өчен түләү айлык акчалата түләү рәвешендә гамәлгә ашырыла.

2. Муниципаль вазыйфаны даими нигездә биләүче затка, әгәр Татарстан Республикасының норматив актлары белән башкача каралмаган булса, айлык акчалата түләүдән тыш, муниципаль хокукый актлар белән өстәмә рәвештә түбәндәгеләр билгеләнә:

1) матди ярдәм;

2) айлык акчалата кызыксындыру;

3) эш нәтиҗәләре буенча премия;

4) еллык түләүле отпуск бирелгәндә бер мәртәбә түләнә торган акча;

5) федераль законнар һәм муниципаль хокукый актлар нигезендә башка түләүләр.

3. Муниципаль вазыйфаны даими нигездә биләүче затның хезмәте өчен түләү күләме һәм шартлары тиешле муниципаль берәмлекнең вәкиллекле органы тарафыннан билгеләнә.

4 статья. **Муниципаль вазыйфаны даими нигездә биләүче затның отпускы**

1. Муниципаль вазыйфаны даими нигездә биләүче затка, били торган вазыйфасы џђм акчалата тњлђве сакланган килеш, еллык түләүле отпуск бирелђ.

2. Муниципаль вазыйфаны даими нигездә биләүче затның еллык тњлђњле отпускын тљп тњлђњле отпуск џђм љстђмђ тњлђњле отпуск тђшкил итђ.

3. Муниципаль вазыйфаларны даими нигездә биләүче затлар өчен еллык төп түләүле отпускның дәвамлылыгы муниципаль хокукый актлар белән билгеләнә, ләкин 30 календарь кљннән дә кимрәк була алмый.

4. Муниципаль вазыйфаны даими нигездә биләүче затка тиешле елларны эшләгән өчен еллык өстәмә түләүле отпускның дәвамлылыгы муниципаль вазыйфаны, муниципаль хезмәт вазыйфасын, шулай ук дәүләт вазыйфасын һәм дәүләт граждан хезмәте вазыйфасын биләүнең һәр елы өчен бер календарь көн исәбеннән чыгып исәпләнелә. Муниципаль вазыйфаны даими нигездә биләүче затка тиешле елларны эшләгән өчен еллык төп түләүле отпускның һәм еллык өстәмә түләүле отпускның гомуми дәвамлылыгы 45 календарь көннән дә күбрәк була алмый.

5. Муниципаль вазыйфаны даими нигездә биләүче затка еллык түләүле отпуск өлешләп бирелергә мөмкин, бу чакта ялның бер өлеше дәвамлылыгы 14 календарь көннән ким булмаска тиеш.

5 статья. **Муниципаль вазыйфа биләүче затның хезмәт хокуклары гарантияләре**

1. Муниципаль вазыйфаны даими нигездә биләүче затның вәкаләтләр чоры законнар нигезендә гомуми хезмәт стажына, шулай ук дәүләт граждан хезмәте стажына һәм муниципаль хезмәт стажына кертеп исәпләнелә.

2. Муниципаль вазыйфа биләүче һәм үз вәкаләтләрен даими нигездә гамәлгә ашырмаучы зат муниципаль вазыйфа биләүгә бәйле вәкаләтләрен гамәлгә ашыру вакытына эш урынында җитештерү яисә хезмәт вазыйфаларын башкарудан азат ителә.

6 статья. **Муниципаль вазыйфаны даими нигездә биләгән затны пенсия белән тәэмин итү** *(Статья* *2012 елның 25 декабрендәге 93-ТРЗ номерлы Татарстан Республикасы Законы редакциясендә)*

1. Муниципаль вазыйфаны даими нигездә биләгән затлар әлеге Закон нигезендә түбәндәге шартларда «Иминият пенсияләре турында» 2013 елның 28 декабрендәге 400-ФЗ номерлы Федераль закон (алга таба – «Иминият пенсияләре турында» Федераль закон) нигезендә билгеләнгән картлык (инвалидлык) буенча иминият пенсиясенә» айлык өстәмә алу хокукына ия булалар *(беренче абзац* *2014 елның 30 июнендәге 55-ТРЗ номерлы, 2014 елның 18 декабрендәге 125-ТРЗ номерлы Татарстан Республикасы законнары редакциясендә)*:

1) муниципаль вазыйфаны, шул исәптән 1995 елның 5 мартыннан 2006 елның 1 гыйнварына кадәр Татарстан Республикасында җирле үзидарәнең сайланулы органы депутаты, әгъзасы, җирле үзидарәнең сайланулы вазыйфаи заты вазыйфасын, кимендә биш ел даими нигездә йә җирле үзидарә органының тулы бер вәкаләтләр срогында, әмма өч елдан да кимрәк булмаган срокта биләсә;

2) вәкаләтләре туктатылуга бәйле рәвештә вазыйфасыннан азат ителсә (шул исәптән вакытыннан алда), вәкаләтләрне туктатуның түбәндәгеләргә бәйле очраклары моңа керми:

а) ышаныч югалту;

б) вазыйфасыннан читләштерү;

в) отставкага җибәрелү;

г) судның гаепләү карарының закон көченә керүе;

д) сайлаучылар тарафыннан чакыртып алу;

е) федераль законнарда билгеләнгән чикләүләрне һәм тыюларны үтәмәү, йөкләмәләрне үтәмәү;

ж) муниципаль вазыйфаны биләүгә тоткарлык тудыра торган шартлар ачыклану;

з) муниципаль вазыйфаны биләүгә бәйле вәкаләтләрне үтәмәү яисә тиешенчә үтәмәү;

и) сайлаулар һәм референдумнар турындагы законнарны бозган өчен административ җәза билгеләү турында суд карарының (карарнамәсенең) закон көченә керүе;

3) муниципаль вазыйфаны 2006 елның 1 гыйнварына һәм (яисә) аннан соңрак биләсә;

4) «Иминият пенсияләре турында» Федераль законның 8 статьясындагы 1 өлеше нигезендә картлык буенча иминият пенсиясен алу хокукын бирүче яшькә җитү йә вакытыннан алда картлык буенча иминият пенсиясе яисә инвалидлык буенча иминият пенсиясе билгеләнсә. *(4 пункт* *2014 елның 30 июнендәге 55-ТРЗ номерлы, 2014 елның 18 декабрендәге 125-ТРЗ номерлы Татарстан Республикасы законнары редакциясендә)*

2. Пенсиягә өстәмә күләме түбәндәге формула буенча билгеләнә:

ДП = ЕДВ × РК × КС, монда

ДП – пенсиягә өстәмә;

ЕДВ – тиешле муниципаль вазыйфа буенча муниципаль хокукый актларда билгеләнгән айлык акчалата түләү;

РК – муниципаль район һәм шәһәр округы башлыгы, башлык урынбасары вазыйфаларын биләгән затлар өчен билгеләнгән исәп-хисап коэффициенты – 1,2, җирле үзидарә органнарында башка муниципаль вазыйфаларны биләгән затлар өчен – 1;

КС – стаж коэффициенты, ул муниципаль вазыйфаларны биш елдан җиде елга кадәр йә җирле үзидарә органы вәкаләтләрен тулы бер срок, әмма кимендә өч ел биләгәндә 0,45кә тиң; муниципаль вазыйфаларны кимендә җиде ел биләгәндә һәм муниципаль һәм (яисә) дәүләт вазыйфаларын биләү срогы (стажы), дәүләт һәм (яисә) муниципаль хезмәт стажы гомумән алганда кимендә унике ел булганда йә муниципаль вазыйфаларны кимендә ун ел биләгәндә 0,65кә тиң; муниципаль вазыйфаларны ун елдан артыграк биләгәндә һәм муниципаль һәм (яисә) дәүләт вазыйфаларын биләү срогы (стажы), дәүләт һәм (яисә) муниципаль хезмәт стажы гомумән алганда кимендә унбиш ел булганда 0,7гә тиң.

3. Муниципаль берәмлек башлыгы вазыйфасын биләгән затның пенсиясенә өстәмәнең әлеге статьяның 2 өлеше нигезендә билгеләнгән күләме Татарстан Республикасы министрының дәүләт пенсиясенә өстәмә күләме зурлыгыннан артыграк була алмый, ул зурлык түбәндәгеләрне тәшкил итә:

1) хезмәт өчен түләүнең беренче төркеменә керә торган муниципаль район яисә шәһәр округы башлыгы вазыйфасы буенча – Татарстан Республикасы министрының дәүләт пенсиясенә өстәмәнең 1,4 күләменнән, икенче төркеме буенча – 1,3, өченче һәм дүртенче төркемнәре буенча – 1, сигезенче төркеме буенча – 0,9;

2) хезмәт өчен түләүнең дүртенче төркеменә керә торган шәһәр яисә авыл җирлеге башлыгы вазыйфасы буенча – Татарстан Республикасы министрының дәүләт пенсиясенә өстәмәнең 0,71 күләменнән, бишенче төркеме буенча – 0,65, алтынчы төркеме буенча – 0,61, җиденче төркеме буенча – 0,54, тугызынчы төркеме буенча – 0,42, унынчы төркеме буенча – 0,35, унберенче төркеме буенча – 0,31, уникенче төркеме буенча – 0,27.

4. Муниципаль берәмлекләрне хезмәт өчен түләү төркемнәренә кертү үз вәкаләтләрен даими нигездә гамәлгә ашыручы депутатлар, җирле үзидарәнең сайланулы вазыйфаи затлары хезмәте өчен түләү чыгымнарын булдыру нормативларын билгели торган Татарстан Республикасы Министрлар Кабинеты норматив хокукый акты нигезендә гамәлгә ашырыла.

5. Татарстан Республикасы министрының дәүләт пенсиясенә өстәмә күләме әлеге статьяның 3 өлеше максатларында түбәндәге тәртиптә билгеләнә:

1) муниципаль вазыйфаларны биш елдан җиде елга кадәр йә җирле үзидарә органы вәкаләтләрен тулы бер срок, әмма кимендә өч ел биләгән затларга карата – дәүләт вазыйфасын бер елдан өч елга кадәр биләгән Татарстан Республикасы министрының дәүләт пенсиясенә өстәмә күләме буенча;

2) муниципаль вазыйфаларны кимендә җиде ел биләгән һәм муниципаль һәм (яисә) дәүләт вазыйфаларын биләү срогы (стажы), дәүләт һәм (яисә) муниципаль хезмәт стажы гомумән алганда кимендә унике ел булган йә муниципаль вазыйфаларны кимендә ун ел биләгән затларга карата – дәүләт вазыйфасын өч елдан артыграк биләгән Татарстан Республикасы министрының дәүләт пенсиясенә өстәмә күләме буенча;

3) муниципаль вазыйфаларны ун елдан артыграк биләгән һәм муниципаль һәм (яисә) дәүләт вазыйфаларын биләү срогы (стажы), дәүләт һәм (яисә) муниципаль хезмәт стажы гомумән алганда кимендә унбиш ел булган затларга карата – дәүләт вазыйфаларын кимендә унбиш ел биләгән йә күрсәтелгән вазыйфаларны өч елдан артыграк биләгән һәм дәүләт хезмәте стажы гомумән алганда кимендә унбиш ел булган Татарстан Республикасы министрының дәүләт пенсиясенә өстәмә күләме буенча.

6. Муниципаль вазыйфаны биләгән затның, әлеге статьяның 3 өлешендә күрсәтелгән затлардан тыш, пенсиясенә өстәмәнең максималь күләме, муниципаль берәмлек башлыгы урынбасары вазыйфасы буенча – тиешле муниципаль берәмлек башлыгы урынбасары вазыйфасын биләгән затның пенсиясенә әлеге статьяның 3 өлеше нигезләмәләрен исәпкә алып саналган өстәмәнең 0,8 күләменнән, башка муниципаль вазыйфа буенча – 0,6 күләменнән һәм Татарстан Республикасы министрының дәүләт пенсиясенә өстәмәнең 0,9 күләменнән, күрсәтелгән вазыйфаларны биләү дәвамлылыгының әлеге статьяның 2 һәм 5 өлешләрендә каралган шундый ук күрсәткечләре булганда, артыграк була алмый.

7. Пенсиягә өстәмәнең әлеге статьяның 2 – 6 өлешләре нигезендә билгеләнгән күләме картлык буенча иминият пенсиясенә «Иминият пенсияләре турында» Федераль законының 16 статьясындагы 1 өлеше нигезендә билгеләнеп беркетелгән түләү күләменнән артмаган очракта, пенсиягә өстәмә картлык буенча иминият пенсиясенә шушы беркетелгән түләүгә тигез күләмдә түләнә. *(7 өлеш*  *2014 елның 18 декабрендәге 125-ТРЗ номерлы Татарстан Республикасы Законы редакциясендә)*

8. Пенсиягә өстәмә күләме, шундый түләүне билгеләүне сорап мөрәҗәгать иткән затның теләге белән, биләнә торган иң соңгы муниципаль вазыйфа буенча, йә «Иминият пенсияләре турында» Федераль закон нигезендә картлык буенча иминият пенсиясен алу хокукын бирүче яшькә җиткән көнгә биләнә торган муниципаль вазыйфа буенча, йә башка муниципаль вазыйфа буенча, әгәр ул вазыйфа кимендә унике ай биләнгән булса, айлык акчалата түләүдән чыгып исәпләнә. *(8 өлеш* *2014 елның 18 декабрендәге 125-ТРЗ номерлы Татарстан Республикасы Законы редакциясендә)*

81. Пенсиягә өстәмә билгеләүне сорап мөрәҗәгать итү көненә муниципаль вазыйфа, шул исәптән муниципаль берәмлек үзгәртеп төзелүгә бәйле рәвештә бетерелгән очракта, пенсиягә өстәмәне исәпләп чыгару бу муниципаль берәмлектә шундый ук йә аңа тиңләштерелгән муниципаль вазыйфаның айлык акчалата түләү күләменнән, ә тиешле вазыйфа булмаган очракта – җирле үзидарәнең үз вәкаләтләрен даими нигездә башкаручы депутатларының, сайланулы вазыйфаи затларының хезмәте өчен түләү чыгымнарын формалаштыру нормативларын билгели торган Татарстан Республикасы Министрлар Кабинеты норматив хокукый акты нигезендә хезмәт өчен түләүнең шул ук төркеменә кертелгән башка муниципаль берәмлектә шундый ук йә аңа тиңләштерелгән муниципаль вазыйфаның айлык акчалата түләү күләменнән исәпләп чыгарыла. Муниципаль вазыйфаларның тәңгәллеген билгеләү Татарстан Республикасы дәүләт граждан хезмәте вазыйфаларының тәңгәллеген билгеләү өчен каралган тәртиптә башкарыла. *(81 өлеш 2014 елның 30 июнендәге 55-ТРЗ номерлы Татарстан Республикасы Законы белән кертелде)*

9. Даими нигездә муниципаль вазыйфаны биләгән һәм бер үк вакытта әлеге Закон нигезендә пенсиягә өстәмә һәм федераль законнар, Татарстан Республикасы, Россия Федерациясенең башка субъектлары законнары, муниципаль хокукый актлар нигезендә федераль бюджет, Татарстан Республикасы бюджеты, Россия Федерациясенең башка субъектлары бюджетлары, җирле бюджетлар акчалары исәбеннән билгеләнә һәм финанслана торган Татарстан Республикасы дәүләт вазыйфаларын биләгән затларның пенсиясенә айлык өстәмә,дәүләт граждан хезмәткәре яисә муниципаль хезмәткәр буларак тиешле еллар эшләгән өчен пенсия, тиешле еллар эшләгән өчен башка нигезләр буенча пенсия, гомере буена айлык акчалата түләү алу, өстәмә рәвештә (гомере буена) айлык матди тәэмин ителү, инвалидлык буенча пенсия (инвалидлык буенча иминият пенсиясеннән тыш), иминият пенсиясенә айлык башка өстәмә алу хокукына ия затка әлеге Закон нигезендә пенсиягә өстәмә түләнә яисә, федераль законнарда башкасы билгеләнмәгән булса, аның үз теләге буенча башка түләү бирелә. *(9 өлеш* *2014 елның 30 июнендәге 55-ТРЗ номерлы, 2014 елның 18 декабрендәге 125-ТРЗ номерлы Татарстан Республикасы законнары редакциясендә)*

10. Пенсиягә өстәмә билгеләү һәм түләү, аның күләмен яңадан исәпләү (индексацияләү), өстәмәне түләүне туктатып тору һәм яңадан түли башлау Татарстан Республикасы дәүләт граждан хезмәткәрләренә тиешле еллар эшләгән өчен пенсия билгеләү һәм түләү өчен әлеге Законда каралган үзенчәлекләрне исәпкә алып билгеләнгән тәртиптә башкарыла.

11. Муниципаль вазыйфаны даими нигездә биләүче зат үзенең вазыйфаи бурычларын үтәүгә бәйле рәвештә, шул исәптән вәкаләтләрен туктатканнан соң, вафат булган очракта, аның гаилә әгъзалары туендыручыны югалту очрагы буенча федераль законнарда билгеләнгән тәртиптә пенсия алу хокукына ия.

61 статья. **Пенсиягә өстәмә билгеләүне һәм түләүне мәгълүмати тәэмин итү** *(статья**2017 елның 23 декабрендәге 98-ТРЗ номерлы Татарстан Республикасы Законы белән кертелде)*

Әлеге Закон нигезендә пенсиягә өстәмә билгеләү һәм түләү турындагы мәгълүмат Социаль тәэмин итүнең бердәм дәүләт мәгълүмат системасында урнаштырыла. Күрсәтелгән мәгълүматны Социаль тәэмин итүнең бердәм дәүләт мәгълүмат системасына урнаштыру (алу) «Дәүләт социаль ярдәме турында» 1999 елның 17 июлендәге 178-ФЗ номерлы Федераль закон нигезендә гамәлгә ашырыла.

7 статья. **Муниципаль вазыйфаны даими нигездә биләүче затка транспорт хезмәте күрсәтелү гарантияләре**

1. Муниципаль вазыйфаны даими нигездә биләүче затка үз вәкаләтләрен гамәлгә ашырганда, били торган вазыйфасыннан чыгып, хезмәт автотранспорты бирелә йә шәхси автотранспорттан файдалануга бәйле чыгымнар каплана.

2. Транспорт хезмәте күрсәтү чыгымнарын компенсацияләү тәртибе һәм күләме муниципаль хокукый актлар белән билгеләнә.

8 статья. **Муниципаль вазыйфаны даими булмаган нигездә биләүче затка компенсацияләр**

Муниципаль вазыйфаны даими булмаган нигездә биләүче затка муниципаль вазыйфа биләүгә бәйле чыгымнарны муниципаль хокукый актларда билгеләнгән очракларда, тәртиптә һәм күләмнәрдә компенсацияләү карала.

9 статья. **Әлеге Законның үз көченә керүе**

1. Әлеге Закон рәсми басылып чыккан көненнән соң 10 көн узгач үз көченә керә.

2. Әлеге Закон үз көченә кергән көннән "Татарстан Республикасында муниципаль хезмәт турында" 2008 елның 17 гыйнварындагы Татарстан Республикасы Законының 34 статьясындагы 1 һәм 2 өлешләрен (Татарстан Дәүләт Советы Җыелма басмасы, 2008, № 1, № 7 (I өлеш); Ватаным Татарстан, 2008, 20 декабрь, 31 декабрь) үз көчләрен югалткан дип танырга.

Татарстан Республикасы

Президенты М.Ш.Шәймиев

Казан, Кремль

2009 елның 12 феврале

№ 15-ТРЗ